વરસાદમાં પલળીને ઠંડી ચડી જતી હોય ત્યારે શરીર ઠંડુ થઇ જાય છે ત્યારે તાપમાન જાળવવા માટે ગરમ કરવું પણ જરૂરી છે. શરીરનું તાપમાન જળવાય નહીં તો બીમાર પડવાની સંભાવના વધી જાય છે. ત્યારે શરીરને ગરમ કરવા માટે ઉકાળો, ચા પીવો અથવા તો ગરમાગરમ ભજીયાનો પણ લ્હાવો લઇ શકો છો. આ સિવાય નૉર્મલ ચાને બદલે હર્બલ ટી પી શકાય. ફુદીનો, આદુ, લીલી ચા, તુલસી, અને લીંબુ નાખીને પાણી બે મિનિટ ઉકાળી લેવું. ગાળીને એમનેએમ અથવા તો ગોળ કે મધ નાખીને પી શકાય. ગરમાગરમ સૂપ પણ તમે પી શકો છો જે બજારમાં રેડીમેડ પેકેટ્સ પણ મળી રહે છે. આ ઉપરાંત લોકો મકાઇ ખાવાનું વધુ પસંદ કરે છે પરંતુ ખાવી હોય તો સફેદ દાણાવાળી જ ખાવી કારણ કે સ્વીટ કોર્ન સ્વાસ્થ્ય માટે એટલી સારી નથી હોતી. ઘણાં લોકોને ભીના થતા જ શરદી-ઉધરસ અને છીંકો ચાલુ થઇ જતી હોય છે. આવું ન થાય એ માટે ઘરે આવતાં જ તમે તુલસી, ફુદીનો, આદુ, મધ, ગરમ પાણીમાં ઉકાળીને પીવું. આ તમે તમારા બાળકોને પણ પીવડાવી શકો છો.